**2016. aasta arhiiviprojektide tulemused**

|  |  |  |
| --- | --- | --- |
| **Projekti üldandmed** | **Projekti kinnitatud tegevuskava / rahastatud tegevused** | **Projekti tulemused** |
| **Mart Kuldkepi projekt „Aleksander Kesküla poliitilise biograafia ettevalmistamine III“** | | |
| **Projektijuht:** Mart Kuldkepp  **Eesmärk**: Koguda välisriikides asuvaid arhiivimaterjale Aleksander Kesküla poliitilist tegevust käsitleva biograafilise teose tarbeks (lõpetada eelmise kahe toetusvooru ajal alustatud tegevus). | **Projekti tegevused**  Aleksander Kesküla poliitilist tegevust käsitlevate materjalide kogumine Prantsusmaa arhiivides biograafia koostamise eesmärgil, sh:  a) Tänapäevase Rahvusvahelise Dokumentatsiooni Raamatukogu (Bibliothèque de documentation internationale contemporaine, BDIC) külastamine eesmärgiga uurida Esimese maailmasõja aegse välispropagandainstitutsiooni, nn Pressibüroo materjale;  b) Prantsuse Rahvusarhiivi (Archives nationales) külastamine eesmärgiga tutvuda Prantsuse salapolitsei (Sûreté) materjalidega;  c) Prantsuse Diplomaatilise Arhiivi (Les archives diplomatiques) külastamine eesmärgiga uurida dokumente, mis puudutavad Vene ja Balti küsimust Esimese maailmasõja aegses Prantsuse poliitikas;  d) teemakohaste koopiate tellimine erinevatest välisarhiividest. | **Tulemus**  Selle aasta eesmärk – koguda Keskülasse puutuvaid arhiivimaterjale eelkõige Prantsusmaalt – sai täidetud.  Ajavahemikul 30.08.–24.09.2016 uuriti Tänapäevase Rahvusvahelise Dokumentatsiooni Raamatukogus, Prantsuse Rahvusarhiivis ja Prantsuse Sõjaarhiivis leiduvaid asjassepuutuvaid materjale, ajavahemikul 06.11.2016–12.11.2016 Prantsuse Sõjaarhiivi materjale. Vaatlusaluste fondide ja seeriate seas olid Prantsuse diplomaatiliste missioonide, sõjaväeluure, Esimese maailmasõja aegse välispropagandateenistuse ja mitmete prantsuse poliitikute arhiivid, mh uuriti A. Kesküla kontakte Prantsuse Stockholmi saatkonnaga aastatel 1917–1919.  Ühtlasi telliti dokumendikoopiaid Šveitsi Sotsiaalarhiivist ja Läti Teatri- ja Muusikamuuseumist. Neist esimeses säilitatakse Esimese maailmasõja eel Šveitsis tegutsenud töölisühingu Eintracht materjale, mille eestseisusesse Kesküla 1912. aastal kuulus. Läti Teatri- ja Muusikamuuseumist õnnestus saada koopiad Kesküla ja Janis Rainise vahelisest kirjavahetusest.  Projekti käigus kogutud info ja materjalid tehakse avalikkusele kättesaadavaks Aleksander Kesküla poliitilise biograafia kaudu, mis ilmub trükis prognoositult 2018. aasta jooksul. |
| **Eesti Kirjandusmuuseumi projekt „Väliseesti trükiste kättesaadavaks tegemine“** | | |
| **Projektijuht:** Merike Kiipus  **Eesmärk:** Kirjeldada ja töödelda elektronkataloogis ESTER osa Eesti Kirjandusmuuseumi Arhiivraamatukogus säilitatavatest väliseesti kogudest ja *baltica/estica* materjalidest (kokku *ca* 3300 eksemplari). | **Projekti tegevused**  Eesti Kirjandusmuuseumi Arhiivraamatukogus säilitatavate *baltica/estica* võõrkeelsete materjalide kirjeldamine ja töötlemine elektronkataloogis ESTER, sh:  1) elektronkataloogis ESTER leidumata *estica/baltica* materjalide kataloogimine, liigitamine ja märksõnastamine;  2) juurdekasvu inventeerimine, šifreerimine ja sisestamine;  3) pärandkogude ja *baltica* fondi trükiste sisestamine elektronkataloogi ESTER (*ca* 3300 eksemplari). | **Tulemus**  Elektronkataloogis ESTER kirjeldati ja töödeldi Eesti Kirjandusmuuseumi Arhiivraamatukogus säilitatavaid *baltica/estica* võõrkeelseid materjale järgmiselt:  1) kataloogiti, liigitati ja märksõnastati 717 bibliokirjet;  2) inventeeriti, šifreeriti ja sisestati 894 eksemplari;  3) sisestati Hellar Grabbi, Fanny de Siversi, Alver-Lepiku ja ÕES-i pärandkogud ning baltica fondi trükised, u 1900 eksemplari.  Kokku kirjeldati ja/või märksõnastati 3511 eksemplari (sh 717 bibliokirjet ja 2794 eksemplarikirjet).  Projektis kavandatud eesmärgid täideti. Seni üksnes kaartkataloogis paiknev materjal on nüüd paremini leitav. Võõrkeelsetest *baltica/estica* materjalidest on elektronkataloogis ESTER kättesaadavaks tegemata veel *ca* 2/3. |
| **Eesti Kirjandusmuuseumi projekt „Enn ja Helga Nõu valikkogu töötlus“** | | |
| **Projektijuht**: Merike Kiipus  **Eesmärk:** Enn ja Helga Nõu valikkogu tervikuna kättesaadavaks tegemine elektronkataloogis ESTER. | **Projekti tegevused**  Enn ja Helga Nõu valikkogu korrastamise lõpule viimine ja tervikuna elektronkataloogis ESTER leitavaks tegemine, sh:  1) e-kataloogis ESTER leidumata materjalide (E. Nõu võõrkeelsed arstiteaduslikud tööd jm võõrkeelsed trükised) kataloogimine;  2) trükiste liigitamine UDK alusel ja märksõnastamine EMS-i põhjal;  3) trükiste tembeldamine, inventeerimine, šifreerimine;  4) trükiste e-kataloogis ESTER kättesaadavaks tegemine läbi töökeskkonna SIERRA;  5) valikkogu kohakataloogi täiendamine. | **Tulemus**  Elektronkataloogis ESTER kataloogiti 565 bibliokirjet (E. Nõu võõrkeelsed arstiteaduslikud tööd jm võõrkeelsed trükised), trükised liigitati UDK alusel ja märksõnastati EMS-i põhjal (565 eksemplari), tembeldati, inventeeriti, šifreeriti ning tehti kättesaadavaks e-kataloogis ESTER (1584 eksemplari).  Sellega on projektis seatud eesmärgid täidetud – Enn ja Helga Nõu valikkogu on tervikuna korrastatud ja elektronkataloogis ESTER leitavaks tehtud. |
| **Eesti Rahva Muuseumi projekt „Ago Vallase perekonna arhiivi korrastamine“** | | |
| **Projektijuht:** Tiina Tael  **Eesmärk:** Ago Vallase perekonna arhiivi korrastamine ja muuseumide infosüsteemis MuIS leitavaks tegemine. | **Projekti tegevused**  Rootsis elanud statistiku ja harrastusajaloolase Ago Vallase (1924–2008) perekonna arhiivi (9 kasti materjale, peamiselt kirjavahetus) korrastamine ning kirjeldamine muuseumide infosüsteemis MuIS. | **Tulemus**  Perekond Vallase arhiiv ja fotokogu on uurijatele korrastatult kättesaadavaks tehtud. Arhiiv koos teiste perekond Vallase kogudega (esemekogud, raamatukogu, fotokogu, postkaardikogu) moodustab ühtse terviku, sisaldades rohkesti autobiograafilist informatsiooni. Perekond Vallase kirjavahetus ja postkaardikogu täiendab ERM-i kogumisteemat „Kirjad kaugelt“, mis on etnograafidele oluline uurimisallikas, andes teavet rahvuskaaslaste sotsiaalsetest oludest, keskkonnast, väärtushinnangutest jne. Arhiivisäilikud ja fotod on kirjeldatud muuseumide infosüsteemis MuIS. |
| **Eesti Kirjandusmuuseumi projekt „Väliseesti helisalvestised Eesti Rahvaluule Arhiivis, kogunud etnoloog Aivar Jürgenson, digitaliseerimine ja kättesaadavaks tegemine“** | | |
| **Projektijuht:** Anu Korb  **Eesmärk:** Etnoloog Aivar Jürgensoni aastatel 1999–2000 Venemaa eestlastega ja aastal 2007 Argentiina eestlastega helisalvestatud intervjuude digitaliseerimine. | **Projekti tegevused**  Aivar Jürgensoni intervjuude (fondinumbrid: FAM 722–775; kogus: 54 helikasseti, kokku *ca* 95 tundi) digitaliseerimine, sh:  1) nõuetekohaste kasutus- ja tagatisfailide loomine;  2) materjali kohta täpsete nimestike koostamine, kogutu sisuliste üksustena Eesti Kirjandusmuuseumi Eesti Rahvaluule Arhiivis kättesaadavaks tegemine;  3) materjali üldandmete ja nimestike sisestamine andmebaasi KIVIKE ning seeläbi digiteeritud intervjuude kättesaadavaks tegemine andmebaasis KIVIKE. | **Tulemus**  Aivar Jürgensoni intervjuude (helikassetid fondinumbritega FAM 722–775) on digitaliseeritud ja nõuetekohaselt arhiveeritud, tehtud ka kasutuskoopiad. Materjali kohta on koostatud sisulised nimestikud, mis hõlbustavad vajaliku materjali leidmist. Helinimestike andmed on andmesüsteemis KIVIKE, mis võimaldab neid huvilistel vaadata arhiivi kohale tulemata. Kuna kogutu hulgas on ka tundlikku materjali, saab helifaile kuulata vaid kohapeal Eesti Rahvaluule Arhiivis.  Projekti raames planeeritud töö on lõpetatud ja hinnalisi väliseesti helisalvestusi saab kasutuspiiranguid järgides kasutada. |
| **Aade AV OÜ projekt „Oskar Öpiku isikuarhiivi korrastamine ja ettevalmistamine publitseerimiseks“** | | |
| **Projektijuht:** Anne Velliste  **Eesmärk:** Oskar Öpiku isikuarhiivi kodumaale toomine Oslost ja Wiltshire’ist, selle korrastamine ja ettevalmistamine publitseerimiseks. | **Projekti tegevused**  Sõjaeelse Eesti Vabariigi juhtiva diplomaadi Oskar Eugen Öpiku isikuarhiivi Oslost ja Wiltshire’ist kodumaale toimetamine ning korrastamine eesmärgiga arhiivis sisalduv vaimne pärandi raamatuna avalikkusele kättesaadavaks teha. | **Tulemus**  Oslost on toodud Eestisse kogu Oskar Öpiku isikuarhiiv, mis sisaldab tuhatkond kirja aastaist 1942–1974, paarsada originaalfotot, dokumente, luuletusi jm. Wiltshire’ist on toimetatud Eestisse O. Öpiku trükis ilmunud ja ilmumata mälestusteoste käsikirjad, Anna Öpik-Kaschkina mälestuste ja luuletuste käsikirjad jm. Lindistatud on O. Öpiku tütretütre C. E. Kõressaare mälestusi. Kirjavahetus on korrastatud, fotodel olevad isikud, kohad ja pildistamise aeg on võimalusel tuvastatud. O. Öpiku arhiiv sisaldab materjale eesti ühe tuntuma perekonna saatuse kohta ja kajastab selle liikmete raskusi uue kodumaa ning iseenda koha otsinguil sõjajärgses maailmas. Samas sisaldab see materjale teistegi säravate eesti kultuuri-, poliitika- ja ühiskonnategelaste kohta. Raamat on omamoodi kvintessents Eesti Vabariigi saatusest. Avaldamiseks on välja valitud kirjad diplomaat Oskar Öpiku, tema vendade, maailmakuulsa astronoomi Ernst Öpiku, maailmakuulsa geoloogi Armin Öpiku ja filoloogist õe Anna Öpik-Kaschkina vahel ning mõned kirjad lähemate sugulastega (vendade lastega). Lisaks kirjad endisele välisministrile Karl Selterile, kirjavahetust diplomaatide Karl Pärli, Elmar Kirotari, kunstnik Georg Westenbergi ja lähedase sõbra ning koolivenna, arst Fred Tomingaga. Projekti peamiseks väljundiks on teose „Sajandi Eesti perekond. Kirju Oskar Öpiku isikuarhiivist“ (tööpealkiri) väljaandmine. Loodetavasti näeb raamat ilmavalgust EV 100. sünnipäeval 2018. aastal. Kõik kirjastuse Aade valduses olevad originaalmaterjalid antakse korrastatult üle Rahvusarhiivile 2017. aastal. |
| **Tallinna Ülikooli Akadeemilise Raamatukogu projekt „Väliseesti raamatute bibliograafia koostamine“** | | |
| **Projektijuht:** Anne Valmas  **Eesmärk:** Väliseesti raamatute bibliograafia 1944–2010 koostamine. | **Projekti tegevused**  Teise maailmasõja järel välismaal eesti keeles ilmunud, eesti autorite ja organisatsioonide, samuti välismaiste kirjastuste poolt välja antud eesti autorite trükiste kohta väliseesti raamatute bibliograafia 1944–2010 koostamine, sh:  1) kirjete toimetamine;  2) paranduste sisseviimine ja *de visu* kirjete kontroll;  3) nime- ja pealkirjade registri sidumine kirjete numbritega;  4) bibliograafia lõplik vormistamine. | **Tulemus**  Lõpetati 2008. aastal alustatud töö. Bibliograafias registreeriti kokku 9272 kirjet. Kirjed toimetati, viidi sisse parandused ja kontrolliti kirjed uuesti üle. Nime- ja pealkirjade registrid seoti kirjete numbritega. Bibliograafia vormistati, koostati sisukord, eessõna, sissejuhatav artikkel, registrid ja kasutatud allikate loetelu. Bibliograafia lõplik maht on 1234 lehekülge ning see jõuab trükikotta jaanuaris 2017. Bibliograafia saadetakse ka väliseesti arhiividele välismaal.  Väliseesti raamatu bibliograafia on Eesti retrospektiivse rahvusbibliograafia osa, millel on oluline koht eesti kultuuriloos, kuna võimaldab saada ülevaate välismaal ilmunud Eesti ja eestlastega seotud trükistest aastatel 1944–2010.  Trükis ilmuv bibliograafia võimaldab tutvuda väliseestlaste raamatutoodanguga ka neil, kel pole võimalust trükiseid näha ega kätte saada. Ülevaatlik sissejuhatav artikkel analüüsib väliseestlaste kirjastustegevust läbi pagulasaja ja näitab kui suur osa Eesti kultuurist jäi okupeeritud Eestis kättesaamatuks eestlastele kodumaal. |
| **Eesti Rahva Muuseumi projekt „Rootsi eestlase Enn Andersoni diapositiivide kogu toimetamine Eestisse“** | | |
| **Projektijuht:** Riina Reinvelt  **Eesmärk:** Enn Andersoni diapositiivide kogust kultuurilooliselt huvipakkuva osa Eestisse toimetamine. | **Projekti tegevused**  Rootsis elava fotoamatööri Enn Andersoni diapositiivide koguga (645 karpi diapositiive perioodist 1958–2005) tutvumine ning väliseesti pereelu, aga ka eestlastele olulisi kultuurilisi sündmusi Rootsis ja mujal maailmas kajastavate diapositiivide välja valimine ja Eestisse Eesti Rahva Muuseumisse toimetamine. | **Tulemus**  Projekti tulemusena on Rootsi eestlase Enn Andersoni diapositiivide kogust, kus leidus pereelu, erinevaid ettevõtmisi, kultuurilisi sündmusi nii Rootsis kui mujal maailmas (ESTO-d, skautide suurlaagrid jne) kajastavaid ülesvõtteid, olulisemad ja huvipakkuvad kaadrid välja valitud ja Eestisse toimetatud. Järgneva kahe aasta jooksul kogu digiteeritakse ja kirjeldatakse MuIS-is. Tavaliselt jõuavad sellised kogud mäluasutusse pärast autori surma ja on sageli puudulikult legendeeritud. Enn Andersoni fotokogu oli aga hästi kirjeldatud ning tänu õigel ajal toimunud kogu üleandmisele oli võimalik legende veelgi täpsustada.  Plaaniväliselt anti muuseumile samal käigul üle ka täiendus Renate Kaasiku kirjavahetusele, mille esimene osa jõudis ERM-i 2013. aastal ja on arvele võetud (Ak 27:18). Uus täiendus sisaldab eelkõige kirjavahetust korp! Filiae Patriae liikmetega. |
| **Eesti Kunstimuuseumi projekt „Kadunud Eesti skulptorid. Linda Sõber ja Endel Kübarsepp“** | | |
| **Projektijuht:** Juta Kivimäe  **Eesmärk:** Pallaslastest kunstnikepaari Linda Sõberi ning Endel Kübarsepa elu ja loomingu uurimine ning tutvustamine laiemale avalikkusele. | **Projekti tegevused**  Linda Sõberi ja Endel Kübarsepa arhiivimaterjalide äratoomine Itaaliast, materjalide korrastamine ja kirjeldamine ning nende põhjal skulptorite elu ja loomingulist tegevust käsitleva arhiiviväljaande ja näituse ettevalmistamine, sh:  1) kunstnike elu ja loomingut käsitleva teabe läbitöötamine;  2) skulptorite poja lese ning võimalusel ka peretuttavate intervjueerimine;  3) pallaslaste arhiivimaterjalide (dokumendid, fotod) äratoomine Itaaliast;  4) materjalide korrastamine ja kirjeldamine ning selle põhjal skulptorite elu ja loomingut käsitleva arhiiviväljaande ja näituse „Kadunud Eesti skulptorid. Linda Sõber ja Endel Kübarsepp“ ettevalmistamine. | **Tulemus**  Kunstnikepaari elust ja loomingust näituse ja arhiiviväljaande koostamiseks tehti ära põhjalik eeltöö. Külastati skulptor Linda Sõberi kodu Itaalias San Remos, kus vastuvõtjaks oli L. Sõberi poja lesk Frohild Heuser. Kohtuti ja peeti kirjavahetust L. Sõberi poja sõbra Janet Warneriga, Eestis intervjueeriti Anton Starkopfi tütart, kes oli E. Kübarsepa hea tuttav. Itaalias pildistati L. Sõberi ja E. Kübarsepa dokumente (passid, elamisload, kirjavahetus, visandid jne, kokku u 200 faili), samuti Linda Sõberi kodumaja jt temaga seotud kohti San Remos ja Genovas. Digiteeriti paarsada fotot, mis kajastavad kunstnike elu ja loomingut läbi erinevate eluperioodide. Tutvuti ka kunstnikepaari kirjavahetusega Eesti Kirjandusmuuseumis ja Tartu Kunstimuuseumis ning muu Eestis kättesaadava teemakohase infoga, pildistati Eesti Kunstimuuseumis asuvaid teoseid. Mainitud eeltöö pinnalt Itaalias ja kodumaal koostati skulptorite elu ja loomingulist tegevust käsitleva arhiiviväljaande tekst. Tehti ka ettevalmistusi näituse jaoks, pildistades ja konserveerides halvas seisukorras teoseid. Arhiiviväljaanne „Kadunud Eesti skulptorid. Linda Sõber ning Endel Kübarsepp“ ilmub 2017. aastal Eesti Kunstimuuseumi arhiiviväljaannete sarjas, näitus on võetud Eesti Kunstimuuseumi 2018. aasta näituste plaani. Andmed korrastatud arhiivimaterjalide kohta tehakse 2017. aasta jooksul kättesaadavaks arhiiv infosüsteemis AIS, fotokogusse arvatavad fotod võetakse 2017. aasta jooksul arvele muuseumide infosüsteemis MuIS. |
| **Ikoon OÜ projekt „Dokumentaalfilmi loomine 2015. a Kanadas Torontos salvestatud ja arhiveeritud soomepoiste pärimusmaterjali põhjal“** | | |
| **Projektijuht:** Vahur Laiapea  **Eesmärk:** Kanada eestlaste pärimuse talletamine dokumentaalfilmi loomise kaudu. | **Projekti tegevused**  10-tunnisest Kanada eestlasi käsitlevast videomaterjalist 53-minutilise dokumentaalfilmi loomine, sh filmi montaaž ja helindamine, mille keskmes on kuue Torontos elava soomepoisi mälestused. | **Tulemus**  53-minutiline dokumentaalfilm Torontos elavatest soomepoistest on valminud. Filmi algmaterjal on digitaliseeritud ja arhiveeritud ning antakse üle Rahvusarhiivi filmiarhiivile 2017. aasta märtsiks. Valminud dokumentaalfilm edastatakse ka ERR-ile, kellega alustatakse läbirääkimisi selle esitamise tingimuste üle. Film saadetakse Toronto Eesti Majale jt sealsete eestlaste organisatsioonidele, samuti Soome organisatsioonile „Kaatuneiden Muistosäätiö“, kes levitab seda Soomes tegutsevates Talve- ja Jätkusõja ajalooga ja sõdades osalenud inimestega seotud organisatsioonides. |
| **Aivar Jürgensoni projekt „*Estica* kogumine Batumi arhiivis“** | | |
| **Projektijuht:** Aivar Jürgenson  Eesmärk: Koguda materjale Batumis, et anda välja raamat Kaukaasia eestlastest. | **Projekti tegevused**  Batumi arhiivis eestlasi puudutava arhiivimaterjali otsimine, Batumi ajaloolaste ja etnoloogidega Kaukaasia eestlaste teemal konsulteerimine ning võimaluse korral temaatilise kirjanduse kogumine eesmärgiga anda välja raamat Kaukaasia eestlastest. | **Tulemus**  Külastati Batumi arhiivi, kus õnnestus leida Batumi luteri kiriku materjale, sh neid, mis puudutavad eesti külasid Abhaasias ning mis on seetõttu tõhusaks täienduseks Abhaasia eestlaste usuelu käsitlemisel. Tänu TÜ lisarahastusele oli võimalik käia ka Suhhumis, kus sai koguda uuemat Abhaasia-teemalist kirjandust ning saada olulist täiendust Abhaasia eestlaste sõjamälestuste, Abhaasia etnilistest suhete ja Abhaasia ning sealsete eestlaste usuelu kohta. Lisaks toimusid konsultatsioonid kohalike ajaloolaste ja etnoloogidega ning intervjuud kohalike eestlastega. Reisil kogutud materjale kasutatakse Kaukaasia eestlastest uurimustöö kirjutamisel. Koostamisel on teadusartiklid Abhaasia eestlaste kolonisatsiooniloost, kohalike eestlaste mälestustest Gruusia-Abhaasia sõjast, Abhaasia poliitilisest staatusest ja seostest Eestiga ning Abhaasia (sh kohalike eestlaste) usuelust. Artiklid on plaanis avaldada ajakirjades Acta Historica Tallinnensia, Folklore, Mäetagused ja Tuna prognoositult 2016. aasta lõpus ja 2017. aastal. Lõpptulemusena valmib raamat Abhaasiast ja sealsetest eestlastest, mis peaks ilmuma 2018. aastal. Juhul kui uurimisreiside käigus koguneb materjale, mida on võimalik uurijatel taaskasutada, selgitatakse välja nende Rahvusarhiivi üleandmise võimalused. |
| **Rahvusarhiivi projekt „Eesti Arhiiv Ühendriikides arhiivi kirjeldamine ja kättesaadavaks tegemine IHRC (Minneapolis) veebilehel“** | | |
| **Projektijuht:** Tiiu Kravtsev  **Eesmärk:** Immigratsiooni Ajaloo Uurimiskeskuse Arhiivis (Immigration History Research Center Archives, lüh IHRCA) hoiustatavate Eesti Arhiiv Ühendriikides (EAÜ) kogude kirjeldamine ja IHRC andmebaasi kaudu uurijatele kättesaadavaks tegemine. | **Projekti tegevused**  EAÜ kogude kirjeldamine ning IHRC andmebaasi kaudu uurijatele kättesaadavaks tegemine veebis aadressil: http://www.ihrc.umn.edu/research/vitrage/all/em/ihrc97.html, sh:  1) kirjeldatava ainese valik IHRC veebikataloogi põhjal ja esialgsete kirjete koostamine Eestis;  2) EAÜ isikuarhiividele (*ca* 65 tk) ingliskeelsete kirjelduste koostamine IHRC-s kasutusel olevas arhiiviprogrammis. | **Tulemus**  Reisi käigus tegeldi varasemalt Eestis ettevalmistatud kirjete (isikulood, organisatsioonide ülevaated, teadaolev seonduv arhiiviaines Eestis või mujal) ja IHRCA-s säilitatavate dokumentide põhjal koostatud ainese sisu kirjelduste sisestamisega Minnesota Ülikoolis kasutatavasse andmebaasi ArchiveSpace. Projekti raames kirjeldati 13 isikuarhiivi. See on küll arvult väiksem, kui taotluses planeeritud, ent IHRC poolt kirjeldamiseks valitud fondid olid suure mahuga (*ca* 18 riiulimeetrit) ning kirjeldamiseks sageli ebapiisava korrastatusega, mistõttu tuli paratamatult tegelda ka korrastamise ja ümbristamisega. Lisaks kirjeldustööle osaleti ka ArchiveSpace koolitusel. Projekti tulemusel on IHRCA-s säilitatavate EAÜ kogude kirjeldused leitavad Minnesota Ülikooli arhiivide ja kogude ühtses andmebaasis: http://archives.lib.umn.edu/. Tänu uue kirjeldussüsteemi kasutusvõtule pareneb juurdepääs arhiivimaterjalile ning eeldatavasti suureneb huvi veel kirjeldamata Eesti kogude vastu.  Projekti tulemusel laienes ülevaade eesti diasporaa arhiivkogudest ja nendes sisalduvast ainesest, mis võimaldab uurijatel saada olulist eelinfot Minneapolises säilitatavate kogude kohta. Samuti parandavad projekti käigus loodud ingliskeelsed kirjeldused oluliselt IHRCA töötajate võimalusi eesti kogudele juurdepääsu loomiseks. |
| **Alberta Eesti Kultuuripärandi Seltsi projekt „Alberta eestlaste kultuuripärandi andmete kogumine ja levitamine infoportaalis ja trükitud formaadis eesti kogukondades“** | | |
| **Projektijuht:** Ain Dave Kiil  **Eesmärk:** Alberta eestlaste kultuuripärandi kogumine ja levitamine. | **Projekti tegevused**  1. Trükise „Alberta eestlaste kultuuripärand viimase 115 aasta jooksul“ väljaandmine ja levitamine (25 eksemplari).  2. AjaKaja väljaandmine (150 eksemplari, kaks väljaannet 2016. aastal). 3. Osalemine BaltHerNeti suvekoolis Haapsalus. | **Tulemus**  Alberta eestlaste kultuuripärand on kogutud raamatusse „Alberta’s Estonian Heritage. Collection of Historical Records 1899–2012“, mis ilmus 2016. aasta lõpus (30 eksemplari). Raamat on saadetud Tartu College’ile ja Eesti Sihtkapitalile Torontos. 10 raamatut saadetakse Eestisse järgnevatele mäluasutustele: Eesti Rahvusraamatukogule, Tartu Ülikooli raamatukogule, Eesti Kirjandusmuuseumi Arhiivraamatukogule, Tallinna Ülikooli Akadeemilisele Raamatukogule ning Rahvusarhiivile. Raamatu koostamiseks kogutud materjalid on hoiul Edmontonis Alberta Provintsi Arhiivis (Provincial Archives of Alberta). Alberta Eestlaste Kultuuripärandi Seltsi eestvedamisel ilmus 2016. aastal kaks numbrit ajakirja AjaKaja ning Ain Dave Kiilil on tänu RKP rahastusele olnud võimalik osaleda BaltHerNeti suvekoolis Haapsalus. |
| **Eesti Meremuuseumi projekt „Meremuuseumi väliseesti arhiivimaterjalide kirjeldamine“** | | |
| **Projektijuht:** Ruth Ristimägi  **Eesmärk:** Muuta paremini kättesaadavaks perioodil 1995–2010 Eesti Meremuuseumis kogutud väliseesti arhiivimaterjal. | **Projekti tegevused**  Mereõiguse advokaadi Imant Aleksander Siimeri arhiivi (*ca* 400 dokumenti) ning Eesti Meremeeste Unioni (EMU) kartoteegi (*ca* 2600 dokumenti) süstematiseerimine, kirjeldamine ja avalikkusele kättesaadavaks tegemine muuseumide infosüsteemis MuIS. | **Tulemus**  Projekti käigus süstematiseeriti, kirjeldati ja tehti avalikkusele kättesaadavaks meremuuseumi väliseesti arhiivimaterjal: mereõiguse advokaadi Imant Aleksander Siimeri arhiiv (461 dokumenti) ja Eesti Meremeeste Unioni (EMU) kartoteek (2864 dokumenti). Süstematiseeritud ja kirjeldatud 3325 väliseesti museaali on avalikustatud MuIS-is. |
| **EELK Konsistooriumi projekt „EELK Konsistooriumi arhiivi väliseesti kogude täiendamine ja korrastamine“** | | |
| **Projektijuht:** Janis Tobreluts  **Eesmärk:** EELK Konsistooriumi arhiivis asuvate väliseesti kogude täiendamine, korrastamine ja uurijatele kättesaadavaks tegemine. | **Projekti tegevused**  1. Rootsis ja Kanadas tegutsenud kirjastuse Eesti Vaimulik Raamat toimetuse arhiivi füüsiline korrastamine ja uurijatele kättesaadavaks tegemine.  2. EELK praosti Richard Koolmeistri isikuarhiivi ära toomine Rootsist Västeråsist Tallinnasse EELK konsistooriumi arhiivi. | **Tulemus**  SA Eesti Vaimulik Raamat arhiiv on füüsiliselt korrastatud ning arhiivinimistusse on kantud 77 säilikut aastatest 1945–1994. Korrastatud arhiivifond (nr 85) on uurijatele kättesaadav EELK Konsistooriumi arhiivis, fondi kirjeldus on sisestatud AIS-i.  Viivi Baladi juurest Rootsist Västeråsist on Tallinna toimetatud EELK õpetaja Richard Koolmeistri isikuarhiiv. Materjali hulgas on nt EELK piiblitõlke komisjoni originaalprotokollid, 1968. aastal ilmunud piibli käsikirjad, kirjavahetus piibli väljaandmise küsimuses, EELK Rootsi praostkonna sinodi protokollid, Rootsis tegutsenud EELK koguduste arhivaale, arvukalt fotosid väliseesti kirikuelust jms. |
| **Eesti Sõjamuuseum – Kindral Laidoneri Muuseumi projekt „Kapten Aleks Kurgveli isikuarhiiv USA-s (jätkuprojekt)“** | | |
| **Projektijuht:** Ülle Kraft  **Eesmärk:** Jätkata eelmisel aastal alustatud kartoteegi fotokopeerimist ja kartoteegi koostamisel aluseks olnud materjalide uurimist Eesti Arhiivis Lakewoodis (EAÜ-s) ja Toronto Tartu Instituudis. | **Projekti tegevused**  1. EAÜ kartoteegi fotokopeerimise jätkamine Lakewoodis (*ca* 13000 kaadrit) ning koostöös EAÜ-ga lahenduste otsimine kartoteegi ülejäänud osa kopeerimiseks.  2. Toronto Tartu Instituudi külastus, Kurgveli kartoteegi koostamisega seonduvate materjalidega tutvumine sõjaveteranide arhiivis ja nende osaline fotokopeerimine.  3. Pildistatud materjali redigeerimine, kataloogimine ja kartoteegi andmestiku uurijatele kättesaadavaks tegemine Eesti Sõjamuuseum – Kindral Laidoneri muuseumi kohtvõrgus. | **Tulemus**  Projekti käigus sai Lakewoodis EAÜ-s ülespildistatud ja Eesti Sõjamuuseum – Kindral Laidoneri Muuseumi kohtvõrgus uurijatele kättesaadavaks tehtud järjekordne osa Aleks Kurgveli isikuarhiivist, tähestikulises järjekorras nimed I–M (üle 15 000 kaadri). Kokku on praeguseks jäädvustatud üle poole kartoteegist. Endiselt on uurijatel muuseumis võimalik tutvuda Aleks Kurgveli kirjavahetusega ja teiste töö käigus kogutud teemakohaste dokumentidega. Lisaks Lakewoodi Eesti arhiivile külastati ka Toronto Tartu Instituudi arhiivi, mis osutus oma kollektsiooni poolest oluliselt nooremaks arhiiviks. Seal pildistati üles sõjaveteranide arhiivi sisukord ja valik mälestusi, needki ülespildistused on kättesaadavad sõjamuuseumi kohtvõrgus. Vajadusel on võimalik nüüd Toronto Tartu Instituudi arhiivist huvipakkuvast materjalist koopiaid tellida. Külastati ka Toronto Eesti Majas asuvat väliseestlaste arhiivi. Võib eeldada, et sarnaselt Lakewoodis asuva arhiiviga sisaldab seegi väga väärikat kollektsiooni eesti sõjameeste dokumentidest, mälestustest ja isiklikest esemetest, seetõttu tuleks sealse arhiivi sisuga edaspidise töö käigus kindlasti tutvuda.  Lisaks Kurgveli isikuarhiiviga tutvumisele on projekti raames loodud mitmeid koostöökontakte väliseesti organisatsioonidega ja on tekkimas ülevaade Ameerika Ühendriikides asuvast eesti ohvitserkonna poolt kogutud materjalide sisust ja võimalikest asukohtadest. |
| **MTÜ S-Keskuse projekt „*Estica* Rootsi Kaitsejõudude staabi kogudes“** | | |
| **Projektijuht:** Meelis Saueauk  **Eesmärk:** Teha kindlaks Rootsi Kuninglikus Sõjaarhiivis Rootsi Kuningriigi Kaitsejõudude Staabi II sektsiooni arhiivimaterjalide hulgas leiduvad hiljuti juurdepääsupiirangust vabastatud Eestit puudutavad materjalid (1940.–1950. aastad) ning need uurijatele MTÜ S-Keskuses kättesaadavaks teha. | **Projekti tegevused**  Rootsi sõjaarhiivis Rootsi Kaitsejõudude staabi kogudes asuvate 1940.–1950. aastate Eesti sõjalis-poliitilist valdkonda käsitlevate dokumentide (raportid poliitilisest ja majanduslikust olukorrast, andmed militaarobjektide kohta, vastavad kaardid jne) kaardistamine, nende valikuline fotografeerimine või muul viisil koopiate valmistamine, koopiate korrastamine ja kogutud materjalist andmebaasi koostamine. | **Tulemus**  Projekti tulemusel on õnnestunud kindlaks teha Rootsi Kaitsejõudude Staabi kogudes leiduvad Eestiga seotud dokumendid Teise maailmasõja ajast ja sellele vahetult järgnenud aastatest. Dokumendid kajastavad mh Punaarmee paigutust Eestis 1939–1941, poliitilisi olusid Saksa ja Nõukogude okupatsiooni ajal, eestlaseid Saksa sõjaväes, Saksa militaarobjekte Eestis 1943-1944, põgenikeküsimust 1944 ja edaspidi jne. Nimetatud dokumendid on fotokopeerituna ja andmebaasi kantuna kasutatavad MTÜ S-Keskuses.  Tänu projektile on nüüdseks Eestis olemas teave Teise maailmasõja ajal Eesti kohta Rootsi peastaabi poolt kogutud sõjalis-poliitilisest infost, läbi on töötatud üks uudne ja terviklik arhiiv (Tsentraalbüroo arhiiv). Lisaks õnnestus Stockholmis plaaniväliselt saavutada nõusolek Eesti vabadusvõitleja ja literaadi Jaan Otsa isikliku arhiivi Eestisse toomiseks. Nimetatud arhiiv on Rahvusarhiivi üle antud. |
| **Eesti Ajaloomuuseumi projekt „Järelümberasujate rahvus ning rahvusliku eneseteadvuse muutumine ja selle mõjutajad“** | | |
| **Projektijuht:** Olev Liivik  **Eesmärk:** Uurida: 1) rahvuse identifitseerimise formaalseid aluseid ja raamistikke ning erinevaid praktikaid alates Eesti Vabariigi perioodist ja lõpetades Saksa Reichi lõpuaastatega; 2) kas ja kuidas mõjutas formaalne identifitseerimine järelümberasujate enesemääratlemist; 3) kuidas hindavad järelümberasujad tollaseid formaalseid protseduure tänapäeval ning kuidas identifitseeriti ennast tegelikult. | **Projekti tegevused**  1. Välitööd Alam-Saksimaal (Niedersachsenis) ja Põhja-Rein-Vestfaalis (Nordrhein-Vestfalenis) 1941. aastal Eestist lahkunud järelümberasujatega nende audiovisuaalseks dokumenteerimiseks.  2. Uurimis- ja kogumistöö Saksamaa Liiduarhiivis (Bundesarchiv) Berliinis ja Carl-Schirren-Gesellschafti arhiivis Lüneburgis ümberasujatega seotud ajaloolis-kultuurilise pärandi kaardistamiseks ja kogumiseks. | **Tulemus**  Selle aasta projekti raames viidi läbi planeeritud uurimis- ja kogumistööd Saksamaa Liiduarhiivis Berliinis ja Carl-Schirren-Gesellschafti arhiivis ning Nordost instituudi arhiivis Lüneburgis. Alam-Saksimaal Hannoveris ja Braunschweigis tehti järelümberasujatega kaks intervjuud, Hamburgis üks, Eestis kolm. Eestis jätkati uurimistööd Rahvusarhiivis. Koguti ja töödeldi järelümberasujate taustaandmeid, täiendati järelümberasujate andmebaasi.  Tänu järelümberasujate uurimisprojektile ilmus 2016. aastal kolm teadusartiklit ja kolm laiemale publikule suunatud kirjutist: Olev Liivik, Triin Tark. Okupeeritud Eestist Saksa Reichi: täiendusi 1941. aasta järelümberasumise uurimisse. – Tuna 2016, nr 2, lk 58–70; Olev Liivik, Triin Tark. Aus der Sowjetunion in das Dritte Reich: Über die Umsiedlung der Deutschen aus Estland im Jahre 1941. – Zeitschrift für Ostmitteleuropa-Forschung 2016, nr 3, lk 407–427; Ulrike Plath. Põgenikena Saksa Reichis ehk ränne Eesti järelümberasujate identsusnarratiivis. – Vikerkaar 2016, nr 4–5, lk 121–135; Olev Liivik. Väljaränne Eestist. Uusi fakte ja põnevaid lugusid 1941. aasta järelümberasumisest. – Õpetajate Leht, 5. veebruar 2016, lk 24; Olev Liivik. Kuidas baltisakslased Eestist välja rändasid. – Maaleht, 7. veebruar 2016, lk 36–37; Olev Liivik. 1941. aasta järelümberasujad Kolmanda Reichi põgenikelaagris. – Õpetajate Leht, 8. aprill 2016, lk 24. Uurimisprojekti raames ja 75 aasta möödumise meenutamiseks järelümberasumisest korraldati Eesti Ajaloomuuseumis loengusari „Järelümberasumine – tundmatust tuntuks“. Tallinna ülikoolis viidi Ulrike Plathi eestvedamisel läbi bakalaureuse ja magistritudengitele mõeldud loengukursus „Baltisakslaste elu pärast 1939. aastat“. |
| **Palamuse O. Lutsu Kihelkonnakoolimuuseumi projekt „Theodor Lutsu filmipärandi kogumisprojekt Brasiiliasse“** | | |
| **Projektijuht:** Janek Varblas  **Eesmärk:** Theodor Lutsu pärandi kogumine ja kättesaadavaks tegemine. | **Projekti tegevused**  1. Theodori ja Aksella Lutsu viimase elukoha, Brasiilias asuva Penedo linna külastus eesmärgiga koguda Lutsude naabritelt ja sõpradelt nende elu ja loominguga seotud mälestusi ning esemeid, võimalusel ka T. Lutsu osalusega filme.  2. Sao Paulo filmiarhiivi (Cinemateca Brasileira) külastus eesmärgiga koguda andmeid T. Lutsu Brasiilias valminud filmide kohta (mh filmide säilituskohad ja seisund). | **Tulemus**  Reis Sao Paulosse ja Penedosse oli tulemuslik – avastati kultuurilooliselt olulise väärtusega kirjavahetust, fotosid ning 8 16 mm filmirulli, mille sisu on tuvastamisel. Sao Paulo heli- ja filmimuuseumist leiti T. Lutsu Brasiilias vändatud film „Caraca – taeva värav“. Tänu abielupaari tundnud inimestega vestlemisele (tehti 4 videointervjuud) ning leitud materjalidele on tekkinud hea ülevaade Lutsude tööst ja eraelust pärast Eestist lahkumist. Sau Paulos asunud kirjavahetus, fotod jm materjal on digiteeritud, osa kirjavahetusest ja mõned esemed on näidisena Eestisse toimetatud. Kogutud materjalidest koostatakse Eesti Vabariigi 100. sünnipäevaks näitus „100 olulist palamuslast“. Kaasatoodud 8 filmirulli on plaanis digiteerida ning filmist „Caraca – taeva värav“ on kavas tellida Sao Paulo heli- ja filmimuuseumist digikoopia, et filme kõigile huvilistele Rahvusarhiivi filmiarhiivi, Eesti Filmimuuseumi ja Palamuse O. Lutsu Kihelkonnamuuseumi rajatavas külastuskeskuses näidata.  Tasuks kaaluda kogu kirjavahetuse originaalmaterjali ning esemekogu mõnda Eesti mäluasutusse toimetamist, kuid see nõuab ministeeriumite tasemel kokkuleppeid ning eraldi transporditeenuse tellimist. |
| **Rahvusarhiivi projekt „Eesti diasporaa alase teabe ja väliseesti allikate digiteerimine ja kättesaadavaks tegemine“** | | |
| **Projektijuht:** Hedvig Mäe  **Eesmärk:** Luua Rahvusarhiivi erinevates infosüsteemides digitaalne juurdepääs väliseesti arhiiviainesele. | **Projekti tegevused**  Digitaalse juurdepääsu loomine Rahvusarhiivi digiteeritud arhiiviallikate keskkonnas Saaga ning tagatisfondi loomine järgmistele arhiividele (kokku 716 säilikut):  Eesti Vabariigi konsulaat Rio de Janeiros (ERA.1598), Eesti Peakonsulaat Sidneys (ERA.4930), Argentiina Eesti Selts Estonia (ERA.4928), Ajalehe Uus Ilm ja teiste USA sotsialistliku suunitlusega Eesti töölisorganisatsioonide dokumentide kollektsioon (ERAF.9595), Välis-Eesti Ühing (ERA.853), Peeter Speeki (ERA.4397), Karli Selteri (ERA.4940), Johannes Klesmenti (ERA.4943), Nikolai Kaasiku (ERA.4929), Voldemar Kurese (ERA.4931) ja Arnold Purre (ERA.5016) isikuarhiivid, Rootsis ilmunud ajalehtede Teataja (ERA.5009) ja Eesti Päevaleht (ERA.4932) toimetused, Eesti Ohvitseride Kogu Rootsis (ERA.5004) ja Eesti Sõjainvaliidide Kapital (ERA.5007). | **Tulemus**  Projekt täideti kavandatud mahus. Projekti raames digiteeritud materjalid tehakse kättesaadavaks Rahvusarhiivi digiteeritud arhiiviallikate keskkonnas Saaga jaanuarikuu jooksul (kättesaadavaks tegemine viibib tehnilistel põhjustel), fotod on nähtavad FOTIS-es. Digiteeritud materjale saavad lugeda registreeritud kasutajad, otsida saab nii viitekoodi kui märksõnade abil (<http://www.ra.ee/vau/index.php/en>). Projekti käigus digiteeritud arhivaalid on suure uurijahuviga – lisaks professionaalsetele ajaloolastele pakub antud aines huvi ka genealoogidele. Oluline aspekt on ka originaalarhivaalide parema säilivuse tagamine, sest digiteeritud säilikuid uurimissaali enam ei laenutata. |
| **Tallinna Tehnikaülikooli Muuseumi projekt „Välis-Eesti korp! Väinla kollektsiooni säilitamine ja kättesaadavaks tegemine“** | | |
| **Projektijuht:** Ave Tarvas  **Eesmärk:** Välis-Eesti korp! Väinla kollektsiooni korrastatult kättesaadavaks tegemine MuIS-i vahendusel. | **Projekti tegevus**  TTÜ Muuseumis säilitatava Välis-Eesti korp! Väinla kollektsiooni digiteerimiseks ette valmistamine ja digiteerimine ning kättesaadavaks tegemine muuseumide infosüsteemi MuIS vahendusel. | **Tulemus**  TTÜ Muuseumis asuv Korp! Väinla kollektsioon (102 museaali) on korrastatud, dokumenteeritud, digiteeritud, kirjeldatud ja kättesaadavaks tehtud (lisatud digikujutised) muuseumide infosüsteemi MuIS vahendusel. Korp! Väinla museaalid on digiteeritud kõrgtehnoloogilisel tasemel ja failid säilitatakse pikaajaliselt ERR-i digihoidlas. Digiteeritud kollektsioon on pakendatud säilitusümbristesse ja säilitatakse kontrollitud kliimaga muuseumihoidlas. See loob eeldused materjali pikaajaliseks säilimiseks ning esemete võimalikuks eksponeerimiseks näitustel. Kuna Korp! Väinla materjale on hoiul ka erakätes, on antud projekti võimalik jätkata. |
| **Eesti Arhitektuurimuuseumi projekt „Kanadas tegutsenud eestlastest arhitektide loomingu uurimine, II etapp“** | | |
| **Projektijuht:** Jarmo Kauge  **Eesmärk:** Teise maailmasõja järel Kanadasse emigreerunud arhitektide ja Kanadas õppinud eestlastest arhitektide loomingu uurimine vastavasisulise näituse ja publikatsiooni koostamiseks. | **Projekti tegevused**  Teise maailmasõja järel Kanadasse emigreerunud arhitektide, samuti Kanadas õppinud eestlastest arhitektide loomingu uurimine vastavasisulise näituse ja publikatsiooni koostamiseks, sh:  1) eelmise aasta uurimisreisil kogutud andmete analüüs ning ettevalmistused kohapealseteks uuringuteks Kanadas (Torontos ja Montréalis);  2) tööd Kanadas Torontos ja Montréalis koostöös VEMU-ga (kohtumised väliseesti arhitektide ning nendega seotud isikutega, erialakirjanduse läbitöötamine Toronto Reference Librarys, isikuarhiivide läbitöötamise jätkamine ja Eesti Peetri kiriku arhiiviga tutvumine);  3) fototööd ja materjalide digitaliseerimine näituse ja publikatsiooni koostamiseks;  4) väliseestlaste arhitektuuriloominguga vahetu tutvumine Torontos ja selle lähipiirkondades ning Montréalis. | **Tulemus**  Kanadas tegutsenud Eesti päritolu arhitektidest professionaalne ülevaate koostamise eesmärgil kohtuti ja viidi läbi intervjuusid mitmete väliseesti arhitektidega ning nendega seotud isikutega Torontos ja Montréalis (Maia Kapsi, Thomas Tampold, perekond Tretjakevitchid, Guido Laikve, ERA Architects, Ernst Vähi, Lembit Maimets, Alfred Holden, Anu Jõe, Martin Myers, Keto Soosaar, lisaks kohtumised kohalike Eesti kirikute pastoritega), jätkati isikuarhiivide läbitöötamisega (nt Elmar Tampõld, Henno Sillaste), tutvuti Eesti Peetri kiriku arhiiviga, tehti fotosid ja digiteeriti materjale näituse ja publikatsiooni koostamiseks, tutvuti kohapeal väliseesti arhitektuuriloominguga, tegeldi teemakohase info otsimisega Toronto Reference Librarys ja Robartsi raamatukogus jm. Näitus (nii Tallinnas kui Torontos) ja publikatsioon peaks valmima 2018. aasta jooksul. |
| **Eesti Kirjandusmuuseumi projekt „Väliseesti audiovisuaalsete salvestiste digiteerimine“** | | |
| **Projektijuht:** Vilve Asmer  **Eesmärk:** Eesti Kirjandusmuuseumi Eesti Kultuuriloolise Arhiivi heli- ja filmikogusse kuuluvate aegunud infokandjatel (heli- ja videokassettidel) olevate väliseesti teemaga seonduvate salvestiste digiteerimine, arhiveerimine ja kättesaadavaks tegemine. | **Projekti tegevused**  Digitaalsete kasutus- ja tagatiskoopiate loomine järgnevatest väliseesti temaatikaga seonduvatest heli- ja videokassettidel olevatest salvestistest:  1) eluloointervjuud Lundis elavate Rootsi eestlastega (23 kassetti);  2) intervjuud Helga Nõuga (4 kassetti);  3) lindistused seoses Austraalia eestlastega ning Metsaülikooliga Austraalias (56 kassetti);  4) üksiklaekumistena saabunud videokassetid ajavahemikust 1989–2007 (nt Enn Nõu filmid Rootsi kirjanikest ja kultuurielust, Ukraina eestlaste päevad Krimmis 1998, videod ja filmid seoses Eeva Niinivaara, Ivar Ivaski, Arvi Vainomäe, Asta Willmanni, Austraalia eestlastega jm). | **Tulemus**  Planeeritud tegevuskava sai täidetud. Väljavalitud materjal on kirjeldatud, digiteeritud, tehtud on kasutus- ja tagatiskoopiad, failid on koos kirjete ja metaandmetega arhiveeritud failirepositooriumis Kivike ning varundatud KM serverisüsteemis. |
| **Rootsi Eestlaste Liidu projekt „Rootsi Eestlaste Arhiivi jätkuprojekt“** | | |
| **Projektijuht:** Jüri-Karl Seim  **Eesmärk:** Rootsi eestlaste kultuuripärandi säilitamine ja kättesaadavaks tegemine. | **Projekti tegevused**  1. Rootsi eestlaste ajaloolis-kultuurilise pärandi jätkuv kogumine, korrastamine ja mäluasutustesse paigutamine ning kogude säilitustingimuste tagamine Stockholmi Eesti Majas.  2. Ajavahemikul 1940–1990 Rootsi eestlaste elu ja tegevust kajastavate fotode jätkuv määratlemine ja digiteerimine. Korrastatava ja digiteeritava materjali tuumik koosneb fotograafide Harald Perteni, Herbert Trummeri ja Mihhail Lepperi ülespildistustest. | **Tulemus**  REL-i arhiivikomisjon käis 2016. aastal koos 32 korda. Jätkati Harald Perteni, Mihhail Lepperi ja Herbert Trummeri fotode korrastamise, kirjeldamise ja valikulise digiteerimisega. 2016. aastal korrastati ja kirjeldati 1047 fotot, nendest 600 on digiteeritud. Digiteeritud fotod antakse üle Rahvusarhiivi filmiarhiivi hiljemalt aprillis 2017.  Lisaks korrastati JR200 soomepoiste sõprusühingu materjalid (protokollid, kirjavahetus, soomepoiste elulood). Soomepoiste sõprusühingu materjalid on plaanis üle anda Eesti Sõjamuuseum – Kindral Laidoneri muuseumile. |
| **Eesti Kirjandusmuuseumi projekt „Väliseesti fotoarhiivide korrastamine“** | | |
| **Projektijuht:** Vilve Asmer  **Eesmärk:** Korrastada ja teha kättesaadavaks järjekordne osa Eesti Kirjandusmuuseumi Eesti Kultuuriloolises Arhiivis (EKLA) leiduvatest väliseesti fotomaterjalidest. | **Projekti tegevused**  Korrastatakse ja kirjeldatakse järgnevad materjalid:  1) Kanadas elanud eesti päritolu kirjaniku ja luuletaja Salme Ekbaumi (1912–1995) fotoarhiiv;  2) raamatu „101 Välis-Eesti kunstnike ateljeed“ koostamisel kasutatud fotomaterjalid, st *ca* 200 fotot väliseesti (Soome, Rootsi, Norra, Taani, Saksamaa, Inglismaa, Belgia, Itaalia, Hispaania, Prantsusmaa, Kanada, USA, Austraalia) kunstnikest ja nende töödest;  3) Rootsis tegutsenud eesti ajaloolase ja politoloogi Rein Marandi käsikirjalise kogu hulgast eraldatud fotomaterjal;  4) Kumla Eesti Selts Rootsis esimehe Arnold Kilgi fotoalbum. | **Tulemus**  Projekti raames korrastati ( kirjeldati, mõõdistati, ümbristati, varustati kohaviidetega, koostati nimestik ning sisestati andmebaasi) kõik projekti tegevuskavas planeeritud väliseesti fotokollektsioonid: 1) S. Ekbaumi personaalarhiiv, mis koosneb viiest albumist ning üksikfotodest – kokku 364 säilikut. Enne korrastamist vajas pildimaterjal tuvastamist, milles olid abiks S. Ekbaumi Eestis elavad sugulased; 2) raamat „101 Välis-Eesti kunstnike ateljeed“ – kokku 204 säilikut; 3) R. Marandi käsikirjalisest arhiivist eraldatud fotomaterjal – 116 säilikut; 4) Kumla Eesti Selts Rootsis esimehe Arnold Kilgi fotoalbum – 174 säilikut. Töö käigus moodustati kaks uut nimelist fotokogu, R. Marandi ja A. Kilgi materjalid liideti fotokogusse nr 241 (Välis-Eesti segakogu).  Korrastatud väliseesti kogude nimestikega on nüüd võimalik tutvuda ning otsida fotosid isiku, koha, sündmuse või märksõna kaudu EKLA andmebaasis Ellen (http://galerii.kirmus.ee:8888/ellen/avalik.do) ning sellega liidestatud failirepositooriumis Kivike (https://kivike.kirmus.ee). Kollektsioonid kannavad fondinumbreid 241 (Välis-Eesti segakogu), 243 (101 Välis-Eesti kunstnike ateljeed) ja 245 (Salme Ekbaum). |
| **Eesti Rahvusraamatukogu projekt „Kultuuriajakiri „Mana“ (1957–1999) digiteerimine ja kättesaadavaks tegemine digitaalarhiivis DIGAR“** | | |
| **Projektijuht:** Kadri Merila-Sander  **Eesmärk:** Digiteerida väljaspool okupeeritud Eestit ilmunud eestikeelne kultuuriajakiri „Mana“ (1957-1999) ja teha see uurijatele kättesaadavaks läbi digitaalarhiivi DIGAR. | **Projekti tegevused**  Kultuuriajakirja „Mana“ (1957–1999) digiteerimine, sh digitaalsete tagatis- ja kasutuskoopiate loomine ning uurijatele kättesaadavaks tegemine Eesti Rahvusraamatukogu digitaalarhiivi DIGAR (http://www.digar.ee) vahendusel. | **Tulemus**  Kultuuriajakirja „Mana“ sai täies ulatuses digiteeritud, vajadusel otsiti lisaeksemplarid. Loodi kasutus- ja tagatiskoopiad. Kasutuskoopiad on lugejatele kättesaadavad Rahvusraamatukogu digitaalarhiivi DIGAR vahendusel http://www.digar.ee/arhiiv/et/perioodika?id=7827 alates septembrist 2016. Ajakirja on tutvustatud DIGAR-is, Rahvusraamatukogu Facebooki lehel ja uudiskirjas REEDE. |
| **Tallinna Ülikooli Akadeemilise Raamatukogu projekt „Väliseesti kultuuripärandi säilitamine ja kättesaadavaks tegemine“** | | |
| **Projektijuht:** Anu Iho  **Eesmärk:** Koostada ja täiendada väliseestlaste isikuloolist andmebaasi VEPER ning bibliografeerida ja täiendada väliseesti perioodika artikleid andmebaasis ISE. | **Projekti tegevused**  1. Väliseestlaste isikuloolise andmebaasi VEPER koostamine ja täiendamine u 350 uue kirjega.  2. Väliseesti perioodika artiklite andmebaasi ISE koostamine ja täiendamine. Andmebaasi sisestatakse jooksvalt kõigi ilmuvate väliseesti ajalehtede (Eesti Elu, Eesti Hääl, Eesti Päevaleht, Eesti Rada, Krimmi Eestlased, Meie Kodu, Peterburi Teataja, Vaba Eesti Sõna) artiklid, mis on seotud väliseestlaste ja väliseestlusega, v.a Eestist toimuvat kajastavad artiklid. | **Tulemus**  Väliseestlaste isikuloolisse andmebaasi VEPER sisestati 362 uut kirjet, täiendati 553 kirjet. Andmebaasis ISE on 2016. aastal bibliografeeritud 740 kirjet, toimetatud üle 4238 kirje 297 isiku osas. VEPER sisaldab praeguseks üle 4400 kirje ja leiab laialdast kasutust nii Eestis kui välismaal, sest teist nii põhjaliku andmestikuga andmebaasi väliseesti isikute kohta ei ole. Andmebaasis ISE on bibliografeeritud kõigi hetkel ilmuvate väliseesti ajalehtede artiklid, mis on seotud väliseestlaste ja väliseestlusega. Andmebaasi kasutavad väliseesti temaatika uurijad. |
| **Eesti Kirjandusmuuseumi projekt „Ilmar Talve käsikirjalise arhiivi korrastamise jätkamine“** | | |
| **Projektijuht:** Vilve Asmer  **Eesmärk:** Lõpetada 2015. aastal alustatud eesti kirjaniku ja etnoloogi Ilmar Talve (1919–2007) personaalse käsikirjalise arhiivikogu korrastamine. | **Projekti tegevused**  Rootsis ja Soomes tegutsenud eesti kirjaniku ja etnoloogi Ilmar Talve (1919–2007) provisoorselt korrastatud personaalse käsikirjalise arhiivikogu lõplik korrastamine, sh:  a) säilikute vormistamine, st lehtede pagineerimine ja säilikute kirjeldamine;  b) säilikute järjestamine vastavalt fondi moodustamise struktuurile;  c) nimestiku koostamine;  d) kirjete sisestamine andmebaasi koos sisuliste märksõnadega;  e) säilikute paigutamine mappidesse ja pealkirjastamine. | **Tulemus**  Kogu Ilmar Talve käsikirjaline arhiivipärand on uurijatele kättesaadavaks tehtud. Lisaks varem korrastatud kirjavahetusele on süstematiseeritud, säilikuteks vormistatud ja kirjeldatud ka Ilmar Talve artiklid, ettekanded, loengud, teaduslikud uurimused, autobiograafiliste ja ilukirjanduslike teoste käsikirjad, koguteoste koostamise materjalid, dokumendid jm. Originaalmaterjal on fondiviidete kaudu kiiresti leitav, nimestikku saab lehitseda ning huvipakkuvat materjali otsida EKLA andmebaasist Ellen (http://galerii.kirmus.ee:8888/ellen/avalik.do), mis on liidestatud ka failirepositooriumiga Kivike (https://kivike.kirmus.ee). |
| **VEMU/Estonian Studies Centre’i projekt „Raamatute ja arhiivimaterjalide saatmine Eestisse“** | | |
| **Projektijuht:** Piret Noorhani  **Eesmärk:** Väliseesti raamatute, perioodika ja pisitrükiste saatmine Eestisse. | **Projekti tegevus**  Kanada eestlaste poolt Eesti Õppetöö Keskuse raamatukogule annetatud väliseesti raamatute, perioodika ja pisitrükiste saatmine Eesti Hoiuraamatukogule (u 300 kasti). | **Tulemus**  Saadetis viidi Tartu College’ist ära detsembri lõpus ja on praegu New Yorgis tollis, kust see lähipäevil Eesti poole teele lähetatakse. Eestisse jõuavad raamatud veebruari keskel. Saadetis koosneb 10 kaubaalusest (366 kasti, 4883 kg) ja seal on väliseesti trükiseid VEMU-lt ja Eesti Keskarhiivilt Kanadas, Roman Toi arhiivimaterjalid Teatri- ja Muusikamuuseumile, Harri Asi arhiivimaterjalid Eesti Kirjandusmuuseumile, EÜS-i Kanada koondise arhiivimaterjalid Eesti EÜS-ile, Mae Procuctionsi värvimisraamatud „Patterns of Freedom / Vabaduse mustrid“ ja Alberta eestlaste raamatud „Albertas Estonian Heritage. Collection of Historical Records, 1899–2012“. |
| **VEMU/Estonian Studies Centre’i projekt „VEMU abiliste osalemine BaltHerNeti suvekoolis „Eestlaste kultuuripärand võõrsil VII: Hoidlast näitusele”“** | | |
| **Projektijuht:** Piret Noorhani  **Eesmärk:** VEMU (Väliseesti muuseum) abiliste osavõtt BaltHerNeti suvekoolist „Eestlaste kultuuripärand võõrsil VII: Hoidlast näitusele“. | **Projekti tegevus**  Eesti Õppetöö Keskuse arhiiviassistendi Marika Mayfieldi ja Kotkajärve Metsaülikooli näitusetoimkonna liikme Inga Eichenbaumi osalemine BaltHerNeti korraldatud arhiividokumentide, trükiste ja museaalide erinevat liiki näitustel kasutamist käsitlevas suvekoolis „Eestlaste kultuuripärand võõrsil VII: Hoidlast näitusele” Haapsalus 2016. aasta suvel. | **Tulemus**  BaltHerNeti suvekoolis „Eesti kultuuripärand võõrsil VII: Hoidlast näitusele” 4.–7. juulini Haapsalus käisid Marika Mayfield ja Inga Eichenbaum. Nad osalesid loengutes, õpitubades Haapsalu Kutsehariduskeskuses ja ekskursioonidel muuseumidesse Haapsalus ja selle lähedal, kus omandasid teadmisi kaasaegsest museoloogiast, näituste tegemise teooriast ja praktikast. Inga Eichenbaum külastas suvekooli järel ka Eesti Rahva Muuseumi uut hoonet. |
| **MTÜ Baltic Heritage Networki projekt „MTÜ BaltHerNet üritused pagulaskogukondade esindajatele“** | | |
| **Projektijuht:** Piret Noorhani  **Eesmärk:** Läbi viia BaltHerNeti suvekool „Eesti kultuuripärand võõrsil VII: Hoidlast näitusele". | **Projekti tegevus**  Eesti diasporaa kultuuripärandi kogumise ja säilitamisega tegelevatele võõrsil elavatele eestlastele suunatud BaltHerNeti suvekooli "Eesti kultuuripärand võõrsil VII: Hoidlast näitusele" korraldamine 2016. aasta suvel Haapsalus. | **Tulemus**  Suvekool toimus 4.–7. juulini Haapsalus ja kandis alapealkirja „Hoidlast näitusele“. Kaheksast riigist osales 34 huvilist nii välis- kui kodueesti organisatsioonidest, muuseumidest ja arhiividest. Esimesel päeval teel Haapsallu külastati Ants Laikmaa majamuuseumi, Haapsalus jätkus programm Tiina Kirsi ettekandega eluloolise aine olulisusest ajaloo uurimisel ja esitamisel. Toimus ka BaltHerNeti aastakoosolek ning vaadati dokumentaalfilme „Happily Australian but Estonian too“ ja „Toidutoojad: ajaloolised eesti toiduärid Torontos“. 5. juulil räägiti näituste tegemisest. Sõna said nii Eesti kui väliseesti mäluasutuste ja organisatsioonide esindajad: Maie Barrow (Austraalia Eesti Arhiiv), Vera Nikolajeva-Oinets (Krasnojarski Eesti Selts), Ain Dave Kiil (Alberta Eesti Kultuuripärandi Selts), Mai Raud-Pähn (Rootsi eestlaste arhiivirühm), Merike Kiipus (Eesti Kirjandusmuuseumi Arhiivraamatukogu), Liina Rebassoo, Birgit Kibal ja Liisi Taimre (Rahvusarhiiv), Riina Reinvelt (Eesti Rahva Muuseum), Sander Jürisson (Okupatsioonide Muuseum). Järgnes arutelu, kus käsitleti Eesti Vabariigi 100. sünnipäeva tähistamist väliseesti kogukondades ja Eestis ning tähtpäevale pühendatud näituseprojekte. Õhtul külastati ajaloolist Nõva puukirikut ja vaadati Marko Raadi dokumentaalfilmi Kanadas tegutsenud eesti filmioperaatorist Edgar Väärist. M. Raat tutvustas ka ERM-i uue püsinäituse audiovisuaalseid lahendusi. 6. juulil toimus jalutuskäik Haapsalus giid Kalev Jaago juhtimisel, külastati Rannarootsi Muuseumi, Läänemaa Muuseumi ja Iloni Imedemaad. |
| **MTÜ Baltic Heritage Networki projekt „Portaali Baltic Heritage Network ja väliseesti arhiivide kodulehekülgede arendus, Baltic Heritage Network Newsletteri väljaandmine ja MTÜ tegevuste koordineerimine“** | | |
| **Projektijuht:** Piret Noorhani  **Eesmärk:** MTÜ Baltic Heritage Networki tegevuse kaudu väliseesti kultuuripärandi säilitamine ja levitamine. | **Projekti tegevused**  1. Portaali http://www.balther.net sisu ülekandmine vanast keskkonnast uude, portaali tehnilise hoolduse ja serveri rendi korraldamine ning portaali ja väliseesti kodulehekülgede täiendamine uue sisuga.  2. Baltic Heritage Network Newsletteri väljaandmine (4 numbrit).  3. MTÜ Baltic Heritage Network tegevuste koordineerimine. | **Tulemus**  BaltHerNeti portaali sisu on uude keskkonda kolitud. Selle töö käigus kontrolliti üle portaalis leiduvad veebilingid, kontaktinfo jmt, muutunud andmed asendati kehtivatega. Aasta jooksul lisati portaali ka uut infot ürituste, koostööprojektide jmt kohta. Tavapäraselt täiendati väliseesti teemaliste publikatsioonide ja Eesti mäluasutustes säilitatavate väliseesti arhiivimaterjalide nimekirju. Vancouveri Eesti Arhiivi kodulehele lisati nende kogudes leiduvate arhiivide tutvustused ja nimistud, osa neist tõlgiti inglise keelde. Hoogsalt täienes uue sisuga VEMU kodulehekülg ja ka Eesti Arhiiv Ühendriikides lisas oma veebilehele uut materjali. Viimased kaks jagasid jooksvalt infot ka Facebookis.  Ilmus 4 uudiskirja numbrit, mida levitati portaali balther.net, meililisti ja sotsiaalmeedia kaudu. MTÜ sekretär Karin Kiisk ja president Piret Noorhani tegelesid organisatsiooni asjaajamise, aruandluse ja liikmeskonnaga, valmistasid ette koosolekuid, kirjutasid protokolle, koostasid taotlusi, aruandeid, töölepinguid jmt. |
| **Rootsi Eestlaste Liidu projekt „REE ja REL arhiivi osaline digiteerimine (jätkuprojekt)“** | | |
| **Projektijuht:** Sirle Sööt  **Eesmärk:** Rootsi Eestlaste Esinduse (REE) ning Rootsi Eestlaste Liidu (REL) korrastatud ja valikuliselt digiteeritud arhiiv, arhiivimaterjalide kättesaadavus ja suurem teadlikkus REL 60-aastasest tegevusest. | **Projekti tegevused**  1. REE ja REL-i arhiivi korrastamise ja valikulise digiteerimise jätkamine.  2. Korrastatud arhiivi nõuetele vastav säilitamine Stockholmi Eesti Majas. | **Tulemus**  2016. aastal korrastati järgnevad materjalid: Ahti Pae arhiiv (4 karpi), kultuuriauhind (1 karp), esinduse naisringi arhiiv (2 karpi, sai kokku 1 karp); noortetöö 1993. aasta materjalid (1 karp), Ellen ja Albert Meeriku auhind, Aurelie ja Aarne Võtingu auhind, Jaan Lattiku arhiiv (1 karp), põhikirja ja valimismäärustiku ning kodukorra dokumentatsioon (1 karp). Digiteeriti esimeste üldvalimiste läbiviimise ettevalmistamise materjalid (alates 8. juuli 1954, 1 karp) ning sorteeriti, kirjeldati ja digiteeriti REE ja REL-i fotod läbi aegade (*ca* 250 tk). Korrastatud arhiiv asub nõuetele vastavates ruumides Stockholmi Eesti Majas. Digiteeritud materjalile on võimaldatud juurdepääs REL-i portaali [www.sverigeesterna.se](http://www.sverigeesterna.se) kaudu, link e-arhiivile: <http://sverigeesterna.se/arhiivid-arkiv/>. Juurdepääs on antud REE Esinduskogu istungite materjalidele aastatest 1956–1994, kokku 3089 fotofaili. Tegeldud on ka REL-i 60. sünnipäeva näituse ettevalmistamisega (fotode ja dokumentide valik ning digiteerimine), mis lükkus edasi aprilli 2017. |
| **Helen Kooviste projekt „Kunstnik Kaljo Simsoni vaimse pärandi süstematiseerimise ja avalikustamise II etapp“** | | |
| **Projektijuht:** Helen Kooviste  **Eesmärk:** Kunstnik Kaljo Simsoni vaimse pärandi süstematiseerimine ja avalikkusele kättesaadavaks muutmine. | **Projekti tegevused**  1. Kunstniku külastus Västervikis Rootsis eesmärgiga viia lõpule kunstniku loomingu kaardistamine, süstematiseerimine ja kirjeldamine ning Eestisse toimetamine.  2. Täiendavate andmete kogumine varasemalt erakogudesse jm jõudnud teoste kohta.  3. 50 trükikvaliteediga fotofaili tootmine eesmärgiga alustada Kaljo Simsoni loomealbumi väljaandmist ja/või tema loomingut tutvustava veebilehe koostamist.  4. Avaliku mäluasutusega kokkuleppe saavutamine Kaljo Simsoni vaimse pärandi üleandmiseks. | **Tulemus**  Kaljo Simsoni pärand on kaardistatud, süstematiseeritud ja Rootsist Eestisse toodud. 2016. aastal Eestisse jõudnud arhiivkogu koosneb eraeluga seonduvatest dokumentidest ja fotodest, ERKI õpinguaegsetest üliõpilasühinguga seotud dokumentidest, leiutiste ja patentidega ning meteoriitikahuviga seotud dokumentidest, kavanditest jm. Paraku pole õnnestunud leida mäluasutust, kes kogu tervikuna sooviks vastu võtta. Osa arhitektuuriõpingutega seonduvaid materjale võttis vastu Kunstiakadeemia arhiiv, Kuressaare linnaarhitektina töötamisega ning K. Simsoni isa jõumees Aleksander Sannikuga seotud dokumendid toimetatakse Saaremaa muuseumisse. Kaukaasia reisiga seonduvatest dokumentidest ja raudteepiletitest on huvitatud Raudteemuuseum, Okupatsioonide Muuseumiga on kokkulepe Siberi vangilaagrites tehtud joonistuste ja maalide üleandmise osas nende kogusse. Seni puuduvad aga kokkulepped portreekogu (u 190 portreed), keraamikakogu (u 135 eset või detaili keraamilistest lillekompositsioonidest ja keraamilistest plaatidest), kavandite, maalide ja joonistuste (u 150 tk) üleandmise osas. Siiski on Kaljo Simsoni loomingut võimalik nüüd avalikkusele tuttavaks teha läbi veebikeskkonna ja/või trükivormis (reprodena), sest on olemas 80 professionaalse kvaliteediga fotot, mis annavad hea ülevaate kunstniku omanäolisemast loomingust. Kaljo Simsoni looming on koondatud veebilehel: <https://drive.google.com/drive/folders/0B-2quI3U2I3KdFNiVm1mLWVWOFU>. Loodetavasti saab lähiajal toimuma ka Kaljo Simsoni loomingu ülevaatenäitus Kondase Keskuses, plaanis on ka loomealbumi väljaandmine. |
| **Poeet Design OÜ projekt „Väliseestlasest fotograafi Juhan Kuusi isikuarhiivi (fotonegatiivide) säilitustingimuste tagamine ja kogu osaline digiteerimine ja selle kättesaadavaks tegemine“** | | |
| **Projektijuht:** Kristel Laur  **Eesmärk:** Rahvusvaheliselt tunnustatud väliseesti fotograafi Juhan Kuusi Eestis säilitatava isikuarhiivi täiendamine, säilitustingimuste tagamine ning avalikkusele kättesaadavaks tegemine. | **Projekti tegevused**  Fotograaf Juhan Kuusi Eestis säilitatava isikuarhiivi (fotonegatiivid) täiendamine ning avalikkusele kättesaadavaks tegemine, sh:  a) Kaplinnas Lõuna-Aafrika Vabariigis asuva F-Galerii külastamine, selleks et selgitada välja, kas ja milline osa seal säilitatavast J. Kuusi fotoloomingust on võimalik Eestisse Rahvusarhiivi filmiarhiivi toimetada ning eesmärgiga jõuda lõplike kokkulepeteni J. Kuusi loominguga seotud autoriõiguste küsimustes F-Galerii esindajatega, lisaks koostöö tegemine Juhan Kuusi elu ja loominguga seotud erinevate osapooltega teistes Lõuna-Aafrika piirkondades (sh Johannesburg, Knysna);  b) Pariisis asuva Prantsuse fotoagentuuri Sipa Press külastus eesmärgiga otsida Sipa Pressi arhiivist sinna maha jäänud J. Kuusi isiklikku arhiivi kuulunud fotonegatiive ja leitud negatiivid Eestisse Rahvusarhiivi filmiarhiivi toimetada ning saavutada Sipa Pressiga kokkulepped J. Kuusi loominguga seotud autoriõiguste küsimustes;  c) J. Kuusi Eestisse jõudnud isikuarhiivi nõuetele vastav korrastamine ja konserveerimine ning paremiku digiteerimine ja arhiveerimine (sh kasutus- ja tagatiskoopiate valmistamine) Rahvusarhiivi filmiarhiivis. | **Tulemus**  Sõit Pariisi toimub jaanuaris 2017, projekti on pikendatud kuni 28.02.2017. |
| **MTÜ Avangard Galerii projekt „Väliseesti kunstniku Mart Oru kataloogi koostamine ja väljaandmine“** | | |
| **Projektijuht:** Marian Kivila  **Eesmärk:** Koostada ülevaade Mart Oru elust ja loomingust. | **Projekti tegevused**  Pärnu juurtega, ent alates 1944. aastast Stockholmis resideeruva eesti pagulaskunstniku Mart Oru elu ja loomingut kajastava kataloogi koostamine ning publitseerimine (tiraaž 300 eksemplari). Kunstniku loomingu dokumenteerimine (fotografeerimine) ja tervikliku ülevaate esitamine koos tekstilise materjaliga. | **Tulemus**  Projekti tulemusena valmis 47-leheküljeline kataloog, mis sisaldab reprosid kunstniku olulisematest teostest ning tekstilisi käsitlusi kahelt autorilt – kunstiajaloolaselt ja Tartu Kunstimuuseumi teadusdirektorilt Tiiu Talvistult ning Eesti põgeniketeemalise raamatusarja „Meritsi maailma“ autorilt Enn Hallikult.  Kataloogiga on võimalik tutvuda Pärnu Keskraamatukogus, Eesti Rahvusraamatukogus, Tartu Kunstimuuseumis, Pärnu Muuseumis, Eesti Kunstimuuseumis ja Stockholmi Eesti Majas. Kataloog on müügil Pärnu Muuseumi muuseumipoes ja Avangard Galeriis. Kuigi antud projekti eesmärgiks sai pelgalt kataloogi koostamine, oli tegemist laiahaardelisema ettevõtmisega. Perioodil 20.05–14.06.2016 leidis Pärnus kunstigaleriis Avangard aset Mart Oru isiknäitus „Peegeldused", mida toetas Pärnu Linnavalitsus. Näitusel eksponeeriti teoseid 1970. aastatest ning nende kõrval ka uut, 2014.-2015. aastal valminud seeriat, mis põhines Pärnuga seotud mälestustel. Kunstnik annetas näitusejärgselt Pärnu Muuseumile 12 teost ja lisaks ka Leida Oru 3 tekstiilipilti, mille näited on esindatud ka Eesti Kunstimuuseumis. |
| **Eesti Kirjandusmuuseumi projekt „Gunnar Neeme arhiivi transport Austraaliast“** | | |
| **Projektijuht:** Marin Laak  **Eesmärk:** Gunnar Neeme arhiivi Eestisse toomine ning kättesaadavaks tegemine. | **Projekti tegevused**  Austraalias elanud eesti pagulaskunstniku, luuletaja, näitekirjaniku ja esseisti Gunnar Neeme kultuuriloolise väärtusega arhiivi ja kunstipärandi transportimine Sidneyst ja Melbourne’ist Eestisse, sh:  1) kunstiteoste lõpliku valiku kinnitamine transpordiks;  2) Sydneys asuvate kunstiteoste transport Melbourne’i;  3) arhiivi pakendamine ja saatmine Melbourne’ist Amsterdami ja sealt edasi Eestisse;  4) arhiivi vastu võtmine ja paigutamine Eesti Kirjandusmuuseumisse. | **Tulemus**  Eestisse toodavad kunstiteosed on välja valitud, pakendatud ja Austraaliast teele pandud, kuid kuna saadetise teelepanek viibis, on projekti pikendatud kuni 28.02.2017. |
| **OÜ Ajatunnetuse projekt „Kaukaasia eesti asunduste ajaloo uurimine Venemaa arhiivides“** | | |
| **Projektijuht:** Leeni Langebraun  **Eesmärk:** Kaukaasia eesti asunduste ajaloo uurimine Samara arhiivis ning kogutud info avalikkusele kättesaadavaks tegemine. | **Projekti tegevused**  1. Samara arhiivi külastus ning materjalidega tutvumine.  2. Digitaalsete koopiate tellimine Samara kubermangust aastatel 1866–1886 Kaukaasiasse (Stavropoli ja Kutaisi kubermangudesse) ümberasunud eestlastega seotud arhivaalidest.  3. Avaldamiskeeluga ja/või ebapiisava kvaliteediga arhivaalide koopiate ümbertrükkimine.  4. Kopeeritud materjalidest ülevaate, ümbertrükkide ning võimalusel ka koopiate avaldamine veebilehel: <http://ida.aule.ee>.  . | **Tulemus**  Projekti käigus õnnestus leida huvitavaid materjale esimeste Samara kubermangu (tegelikult Lõuna-Venemaale) väljarändajate kohta aastatest 1857–1870, mis täiendavad A. Vassari raamatut „Uut maad otsimas“ (1975); haruldasi kirikumeerikate koopiaid ja koguduste nimekirju Samara kubermangu õigeusklike eestlaste kohta aastatest 1859–1892; aastatel 1859–1865 Liivimaalt (ka tänase Läti aladelt) tulnud eestlastele Samara kubermangus Novouzenski kreisis maade eraldamise dokumente (sh maakuulajate kohta); aastatel 1863–1885 Eestimaalt tulnud eestlastele Samara kubermangus Samara kreisis maade eraldamise dokumente. Palju huvitavaid dokumente on luteri ja vene õigeusu vahelise vastasseisu kohta. Eelnevalt nimetatud materjalidest õnnestus tellida digitaalseid koopiaid (310 tk) ja salvestada infosüsteemist arhiivi poolt digiteeritud dokumente (üle 400), mida saavad kasutada sugupuu uurijad ning need, kellele pakub huvi eestlaste väljarände algus Lõuna-Venemaale ja Samara eestlaste asunduste ajalugu. Kogutud digitaalsetest koopiatest on koostatud ülevaade. Ümberkirjutamiseks polnud vajadust, kuna õnnestus tellida koopiad ja nende kvaliteet on väga hea. Ülevaade Samara arhiivis leitud materjalidest (nimekiri kõigist leitud säilikutest koos märkustega) avaldatakse veebis <http://ida.aule.ee> koos Kaukaasiaga seotud dokumentide koopiatega. Kõik Samara arhiivist saadud digitaalsed koopiad on viitekoodide ja pealkirjadega varustatult üle antud Rahvusarhiivi, kus nendega kohtvõrgus tutvuda saab. |
| **Harjumaaa Muuseumi projekt „Väliseesti luterliku kiriku arhiivimaterjalide uurimine ja näituseks ettevalmistamine“** | | |
| **Projektijuht:** Marek Roots  **Eesmärk:** Väliseesti kiriku tegevuse tutvustamine reformatsiooni 500. aastapäevale pühendatud näituse tekstide koostamise kaudu. | **Projekti tegevused**  Eesti luterliku pagulaskiriku (Eesti Evangeeliumi Luteri Usu Kiriku) arhiivimaterjalide uurimine ning nende põhjal tekstide ettevalmistamine 2017. aastaks Harjumaa Muuseumisse kavandatud ja reformatsiooni 500. aastapäevale pühendatud näituse jaoks. | **Tulemus**  Läbi töötati EELK konsistooriumi arhiivis asuvad Rootsi, Kanada, Inglismaa ja mitmete Ameerika Ühendriikide pagulaskoguduste arhiivid (35 toimikut), mille põhjal luuakse reformatsiooni 500. aastapäevale pühendatud näituse tekstiline osa, mis kajastab pagulaskiriku loomist, vaimulikkonda, kiriku levikut eri maades, kiriku rolli eestlaste enesemõistmises ja pagulasühiskonnas, kiriku tõusu ja mõõna ning viimaks nähtava ühtsuse taastamist siinse luteri kirikuga. Näitust eksponeeritakse Harjumaa Muuseumis alates 20. maist kuni novembrini 2017. Näitus on kavandatud teostada viisil, mis võimaldab tekstiosa eksponeerida esemetest eraldi iseseisvalt. Seega saab näitust eksponeerida ka hiljem erinevais paigus. |
| **Leedu Eestlaste Seltsi projekt „Arhiivimaterjalide otsing teemal "Leedu Eestlaste Seltsi tegevus 1928–1940" Leedu riiklikes arhiivides ja leitud arhivaalide digiteerimine“** | | |
| **Projektijuht:** Ülle Damasickiene  **Eesmärk:** Leida Leedu riiklikest arhiividest Leedu Eestlaste Seltsi tegevuse kohta aastatel 1928–1940 arhivaale ning need digiteerida. | **Projekti tegevused**  Arhiivimaterjalide otsing teemal „Leedu Eestlaste Seltsi tegevus 1928–1940“ Leedu riiklikes arhiivides ja leitud arhivaalide digiteerimine, sh:  1) Leedu Eestlaste Seltsi tegevust aastatel 1928–1940 puudutavate arhiivimaterjalide otsimine Leedu Riiklikus Keskarhiivis ning Kaunase regiooni arhiivis;  2) leitud arhivaalide digiteerimine ning digiteeritud ainese avalikustamine Leedu Eestlaste Seltsi veebilehel www.les.lt. | **Tulemus**  Arhiivimaterjalide otsing on lõpetatud. Leedu Riiklikust Keskarhiivist leitud materjalidest tehti 350 digikujutist. Otsing Kaunase regiooni arhiivis jäi tulemusteta. Leitud arhiivimaterjalide põhjal tehti ettekanne Eesti lipu päeval Vilniuses 4. juunil 2016. Arhiividokumentide digikoopiad on avaldatud veebilehel [www.les.lt](http://www.les.lt). Otsingute käigus leitud aines on edaspidi vajalik Leedu Eestlaste Seltsi ajaloo kirjutamiseks ja vastavasisulise trükise illustreerimiseks. |
| **Leedu Eestlaste Seltsi projekt „Leedu Eestlaste Seltsi ajaloo koostamine“** | | |
| **Projektijuht:** Liia Urman  **Eesmärk:** Leedu Eestlaste Seltsi raamatu käsikirja koostamine. | **Projekti tegevused**  Leedu Eestlaste Seltsi ajaloo uurimine ning seltsi tegevusest raamatu käsikirja koostamine, sh:  1) Leedu Eestlaste Seltsi liikmete intervjueerimine;  2) Leedu Eestlaste Seltsi arhiivimaterjalidega tutvumine;  3) raamatu „Leedu Eestlaste Seltsi ajalugu“ käsikirja koostamine. | **Tulemus**  Projekti raames tutvuti Leedu Eestlaste Seltsi ajalugu ja tegevust kajastavate arhiivimaterjalidega ning intervjueeriti 24 Leedus elavat eestlast ja nende järeltulijaid Vilniuses, Kaunases, Klaipedas, Giedraiciais ja Anyksciais. Uurimistöö käigus selgus, et materjal on niivõrd erinev, et nõuab täiendavalt laiemat uuringut suurema töögrupiga. Uurimustöö põhjal koostatud publikatsioon „Eestlased Leedus“ on lisatud Leedu Eestlaste Seltsi kodulehele [www.les.lt](http://www.les.lt). 2017. aasta veebruaris tutvustakse kogutud materjali Leedu Vähemusrahvuste Departemangu kongressil ja tehakse ettekanne Eesti päevadel Vilniuses aprillis 2017. Kogutud aines koondatakse kahte eraldi raamatusse (või ühte kaheosalisse): „Leedu Eestlaste Seltsi ajalugu“ ning „Eestlased Leedus“. Loodetavasti ilmuvad trükised 2018. aastal. |
| **Kistler-Ritso Eesti SA (Okupatsioonide Muuseumi) projekt „Väliseesti teema uuenenud Okupatsioonide Muuseumi püsiekspositsioonis“** | | |
| **Projektijuht:** Merilin Piipuu  **Eesmärk:** Okupatsioonide muuseumi uue püsiekspositsiooni väliseesti teemalise ala koostamine. | **Projekti tegevused**  Okupatsioonide muuseumi uue püsiekspositsiooni väliseesti teemalise ala ekspositsiooniplaani väljatöötamine, sh:  a) uurimisreisi korraldamine eesti kogukondade juurde Lakewoodis ja New Yorgis, et teha intervjuusid kohalike eestlastega ning külastada Eesti Arhiivi Ühendriikides;  b) Toronto eesti kogukonna pärimuse kogumine olemasoleva kontaktvõrgustiku abil. | **Tulemus**  Seatud eesmärgid täideti – valminud on 2018. aastal Okupatsioonide Muuseumis avatava uue püsiekspositsiooni väliseesti teemaruumi sisukavand ning alustatud on audiovisuaalsete lahenduste tootmiseks vajalike materjalide koondamist. Tulenevalt uue püsiekspositsiooni väliseesti teemaruumi kontseptsiooni kristalliseerumisest lepingu ja uurimisreisi vahele jäänud poole aasta jooksul, keskenduti uurimisreisil hoopis auviste kogumisele arhiivides ja inimeste erakollektsioonides ning auviste digiteerimisele. Seetõttu pöörduti tagasi ka taotluses olnud kolme sihtkoha juurde (Toronto, Lakewood, New York). Esialgu planeeritud intervjuusid ei tehtud. Kogutud materjali esitletakse uues ekspositsioonis interaktiivses vormis. Kõigis sihtkohtades valiti ja digiteeriti audiovisuaalseid allikaid, mille baasil ehitatakse üles uue püsiekspositsiooni väliseesti osa. Digitaalselt jäädvustati 8000 fotot ning 48 filmirulli (8 mm film). Lisaks kopeeriti 13 DVD jagu videomaterjale ning jäädvustati Toronto, New Yorgi ja Lakewoodi eestlaste rajatisi nii seest kui väljast. |